**Ivan Sokolov** (27. jaanuar 1884 Tartu – 1972 Tartu) oli iseõppinud vene kunstnik Eestis. Ta oli esimese eesti kunstnike näituse osaline 1906. aastal ja Eesti NSV Kunstnike Liidu liige (1944). Nadežda Katajeva-Valk on kirjutanud kunstniku elulugu ja loomingut kirjeldava raamatu "Tartu kunstnik Ivan Sokolov : elu ja looming". Tema tuntuim ütlus on: "Kunst on minu jaoks olnud alati pidupäev".

Elukäik
-------

Ivan Aleksandrovitš Sokolov sündis 27. jaanuaril 1884 Tartus vanausuliste perre. Ta kasvas kuuelapselises perekonnas, mille majanduslik olukord oli kehv ja nii said kooli minna vaid kolm nooremat. Kolm vanemat, nende seas ka Ivan, õppisid kodus. Isa õpetas kirikuslaavi keeles lugemist. Tartu palvemajas käis ta lugemas vanausuliste kirikuraamatuid. Kirikus sai temast salmilaulja. Kaheteistaastaselt omandas ta iseseisvalt esimese nelja õppeaasta kava. Olles pere vanim poeg, hakkas ta varakult isal ehitusel abiks käima. Kunstiga tegeles hobina ehitustööde kõrvalt. Aastatel 1918–1921 töötas ta Venemaal Tšeljabinskis joonestajana. 1921. aastal naasis ta Tartusse, kus töötas maalrina, kuid tegeles jätkuvalt ka maalimisega. 1928. aastal osales ta viiendal vanausuliste rahvakokkutulekul Kallastes, olles mitte ainult kunstnik, vaid ka aktiivne ning kohusetundlik kogukonna liige. 1944. aastal hävis sõjatules Sokolovi kodu koos kõigi seal olnud teostega. Kunstnik suri 88-aastaselt kodulinnas Tartus.

Looming
-------

Ta on õppinud Kristjan Raua juures, kuid peamiselt oli siiski iseõppija. Kunstnikutee tähelepanuväärset algust tähistas osavõtt 1906. aastal esimesest eesti kunstnike näitusest, kus oli esindatud tema 13 teost. Läbimurre loomingus saabus 1917. aastal, mil näitusel müüdi üle 200 noore kunstniku teose. Jõuliselt arenev karjäär tõi näituseid Jekaterinburgi piirkonnas, Pihkvas, Tartus ning Tallinnas. Kunstnik ei keskendunud sotsiaalsetel probleemidel, vaid tema kunsti iseloomustavad katsed leida erinevaid viise, kuidas jäädvustada igapäevaelust saadud kogemusi. Igapäevaelutunnetusele lisandus aga alati kunstniku enda sisemise seisundi peegeldus, mis on üldiselt iseloomulik vene kunstnikele sellel perioodil. Sokolov ise nimetas oma kunsti realistlikuks impressionismiks. Eesti NSV Kunstnike Liitu kuulus ta alates 1944. aastast. 1950. aastal visati ta liidu ridadest välja, kuna tema kunstis puudus ideoloogiline suunitlus. Ta on loonud üle 2000 joonistuse ja maali Tartust ning selle ümbrusest, loodusest ja inimestest. MTÜ Vene Muuseumi kollektsioonis on 27 Ivan Sokolovi loodud maali. 

### Tuntumad teosed

1948. aastal loodud dirigent Jaan Hargeli portree on realistlik-psühholoogiline, kuid suursuguse poosi tõttu mõjub see Hargeli kui Vanemuise peadirigendi esindusportreena. Teos asub Eesti Teatri- ja Muusikamuuseumi maaligaleriis.

Viited
------

1. ↑  Raimu Hanson (01.05.2018). "Vanausuline, kes pidas kunsti pidupäevaks". *tartu.postimees.ee*. Vaadatud 25.10.2022.
2. ↑  ""Vene ART Eestis"". *tartu.ee*. 24.05.2021. Vaadatud 25.10.2022.
3. ↑  "Kunst on minu jaoks olnud alati pidupäev. Ivan Sokolov. Näitus 3.05-16.05.2017" (PDF). *www.venemuuseum.ee*. 03.05.2017. Vaadatud 25.10.2022.
4. ↑  Nadežda Katajeva-Valk (2018). *Тартуский художник Иван Соколов. Жизнь и творчество» / «Tartu kunstnik Ivan Sokolov. Elu ja looming*. Tartu: Dialoog. Lk 24.
5. ↑  "MTÜ Vene Muuseum jätkab Eesti vene kunstnikele pühendatud näituste seeriaga Riigikogus". *sirp.ee*. 02.05.2017. Vaadatud 25.10.2022.
6. ↑  Toimetaja: Mari Kartau (29.05.2014). "Luunjasse tuleb unikaalne kunstinäitus". *kultuur.err.ee*. Vaadatud 25.10.2022.
7. ↑  "Kunst on minu jaoks olnud alati pidupäev. Ivan Sokolov. Näitus 3.05-16.05.2017" (PDF). *venemuuseum.ee*.
8. ↑  Toimetas Piret Kütt (3. mai 2017). "Riigikogus avati Ivan Sokolovi kunstinäitus". *ohtuleht.ee*. Vaadatud 25.10.2022.
9. ↑  "MTÜ Vene Muuseum jätkab Eesti vene kunstnikele pühendatud näituste seeriaga Riigikogus". *sirp.ee*. 02.05.2017. Vaadatud 25.10.2022.
10. ↑  "3. MAIL AVAS VENE MUUSEUM IVAN SOKOLOVI KUNSTILE PÜHENDATUD NÄITUSE!". *venemuuseum.ee*. 11.05.2017. Vaadatud 25.10.2022.
11. ↑  Toimetas Piret Kütt (3. mai 2017 17:07). "Riigikogus avati Ivan Sokolovi kunstinäitus". *ohtuleht.ee*. Vaadatud 25.10.2022.
12. ↑  Raimu Hanson (1. mai 2018). "Vanausuline, kes pidas kunsti pidupäevaks". *tartu.postimees.ee*. Vaadatud 25.10.2022.
13. ↑  "MTÜ Vene Muuseum jätkab Eesti vene kunstnikele pühendatud näituste seeriaga Riigikogus". *sirp.ee*. 02.05.2017. Vaadatud 25.10.2022.
14. ↑